หิวบ่อยจนต้องกินข้าว4มื้อต่อวัน บางครั้งหิวจนคลื่นไส้แต่ไม่อยากอาหาร บางครั้งก็ถ่ายหลังทานอาหารทันที เป็นเพราะนอนดึกแล้วตื่นเช้าหรือเปล่าคะ เคยเป็นกระเพาะอาหารอักเสบค่ะ
สวัสดีค่ะ อาการหิวบ่อย อาจเกิดจาก1. มีภาวะไทรอยด์ฮอร์โมนเป็นพิษ นอกจากทำให้รู้สึกหิวบ่อย จากการที่ร่างกายมีการเผาผลาญพลังงานมากกว่าปกติ ก็จะมีอาการอื่นๆ ร่วม เช่น เหนื่อยง่าย ใจสั่น มือสั่น เหงื่อออกมาก ขี้ร้อน ถ่ายเหลวหรือถ่ายบ่อย นอนไม่หลับ ผมเปราะบางขาดง่าย ผมร่วง กินมากแต่น้ำหนักลดลง ประจำเดือนผิดปกติ หงุดหงิดง่าย ไม่มีสมาธิ บางรายอาจมีคอโต หรือตาโปนทั้งสองตา เป็นต้น2. โรคกระเพาะอาหารอักเสบ อาจทำให้รู้สึกหิวบ่อยได้ แต่ก็จะมีอาการอื่นๆ อีก เช่น ปวดจุกแน่นหรือแสบร้อนบริเวณลิ้นปี่ ท้องอืด อาหารไม่ย่อย คลื่นไส้ และอาจทำให้ถ่ายบ่อยได้3. เบาหวาน ผู้ที่เป็นโรคเบาหวาน ร่างกายจะไม่สามารถนำน้ำตาลในกระแสเลือดไปใช้ได้ จึงเกิดการสะสมของน้ำตาลในเลือดที่สูงกว่าปกติ และร่างกายจึงตอบสนองต่อการขาดแคลนพลังงานด้วยอาการหิวบ่อย นอกจากนี้ ก็จะมีอาการกระหายน้ำบ่อย ปัสสาวะบ่อย น้ำหนักลดหรือเพิ่มผิดปกติโดยไม่มีสาเหตุ บาดแผลหายช้า ชาตามมือหรือเท้า เหนื่อยง่าย เป็นต้น4. มีระดับน้ำตาลในเลือดลดต่ำลง เช่น จากการมีโรคตับอักเสบ โรคของต่อมหมวกไตหรือต่อมใต้สมอง ซึ่งอาการของระดับน้ำตาลในเลือดต่ำ ได้แก่ ใจสั่น เหงื่อออก อ่อนเพลีย ชารอบปาก หน้ามืด รวมถึงทำให้รู้สึกหิวด้วย5. เป็นอาการก่อนการมีประจำเดือนมาได้6. การตั้งครรภ์7. การมีความเครียด พักผ่อนไม่เพียงพอหากอยู่ในช่วงใกล้ที่จะมีประจำเดือนมา ก็อาจเป็นอาการก่อนการมีประจำเดือนมาได้ แต่หากไม่ใช่ช่วงใกล้มีประจำเดือนมา หรือมีอาการขาดประจำเดือน ก็ควรตรวจหาการตั้งครรภ์ดูด้วย หากตรวจไม่พบหรือไม่ได้มีเพศสัมพันธ์ ก็อาจเป็นเพราะร่างกายพักผ่อนไม่เพียงพอ นอนดึกได้ ดังนั้น ก็ควรนอนพักผ่อนให้เพียงพอ ไม่นอนดึกดูก่อน หากยังคงมีอาการหิวบ่อยต่อเนื่อง ก็ควรไปพบแพทย์เพื่อตรวจหาสาเหตุค่ะ